“Amazing New Chapters" ผลักดันการท่องเที่ยวภายในประเทศช่วง High season ผ่านแคมเปญการตลาด
นายยุทธศักดิ์ สุภสร ผู้ว่าการท่องเที่ยวแห่งประเทศไทย กล่าวว่า ททท.ร่วมกับแอร์เอเชีย ผลักดันนโยบายเเละการสื่อสาร ภายใต้แคมเปญ Amazing New Chapters  กระตุ้นอุตสาหกรรมการท่องเที่ยวไทย โดยนำศิลปวัฒนธรรมมาเพิ่มมูลค่าและสร้างอัตลักษณ์ ถือเป็นการสื่อสารและประชาสัมพันธ์ผ่านลายเครื่องบินให้แก่นักท่องเที่ยวในช่วง High season ตั้งแต่ปลายปีเป็นต้นไป ซึ่งจะทำให้นักท่องเที่ยวจำนวนมากได้มีโอกาสเห็นและสัมผัสประสบการณ์ใหม่ผ่านเครื่องบินลำดังกล่าว โดยจะเน้นชูจุดเด่นของประสบการณ์ท่องเที่ยวในมุมมองใหม่ๆ ที่มีอยู่ทั่วทุกภูมิภาคของไทย ผ่านแนวคิด 5F ได้เเก่ Food Fight Film Festival และ Fashion ซึ่งจะเป็นไฮไลท์ที่สามารถดึงดูดนักท่องเที่ยวต่างชาติได้เพิ่มขึ้น ขณะที่ ททท. คาดว่าการท่องเที่ยวไทยจะฟื้นตัวต่อเนื่อง ตั้งเเต่ไตรมาส 4 โดยวางเป้าหมายอุตสาหกรรมท่องเที่ยว ปี 2566 ให้กลับมาในอัตราร้อยละ 80 ของปี 2562 ซึ่งคาดการณ์ว่าการประชาสัมพันธ์ดังกล่าวจะสามารถสร้างรายได้ประมาณ 1.73 ล้านล้านบาท แบ่งเป็นรายได้จากต่างประเทศ 970,000 ล้านบาท และรายได้หมุนเวียนจากตลาดคนไทย 760,000 ล้านบาท ประกอบกับทั้งปี 2565 ได้มีการตั้งเป้ารายได้จากการท่องเที่ยวทั้งหมดรวมแล้วกว่า 2.38 ล้านล้านบาท แบ่งเป็นรายได้จากตลาดต่างประเทศ  1.5 ล้านล้านบาท และตลาดในประเทศ 880,000 ล้านบาท